**Kjære Estlands-venner! Saku, Estland 12.05.2017**

De fleste av dere har fått brev fra meg før, sist gang ved nyttårstider. Enkelte andre er – såvidt jeg forstår – helt nye støttespillere for misjon i Estland, eller i det minste nye på epostlista. „Gammel“ eller „ny“: Guds fred og alt godt der du er!

Jeg som skriver dette heter Magne Mølster, og er misjonær og misjonsprest for NMS i Estland. Her er vi med på et spennende arbeid i samarbeid med den estiske evangelisk-lutherske kirka (EELK) med et særlig fokus på menighetsplanting, barne- og ungdomsarbeid. Sammen med kona Ave har jeg vært her i fem og et halvt år nå. Vi holder til i Saku, et tettsted sør for den estiske hovedstaden Tallinn. Det er også en misjonær i sør-Estland, Anders Vik Aarseth, som er knyttet til menighets-, ungdoms- og studentarbeid der. Og så er det lokalt ansatte som får deler av eller hele lønna si dekket gjennom NMS-prosjekter: Tiina Klement (prest og menighetsplanter i Tallinn, i bydelen Mustamäe), Ülle Reimann (diakonarbeider i halv stilling i Mustamäe), Sirli Lend (redaktør i det kristne ungdomsbladet/medieprosjektet Plussmeedia) og Ranno Seppel (ungdomsarbeider i halv stilling i Saku menighet).  
  
Det er i tillegg hvert år 1-2 „ettåringer“ fra Norge her – ungdommer som har meldt seg til tjeneste for ett skoleår. I år er det kun én, Tor Eivind Folden fra Nordmøre. Og så er det selvsagt prosjekter, enten det er kirkebygging, utstyr, leirer for barn og unge eller andre ting til gode for menighetene, barn og unge som får støtte gjennom NMS’ arbeid i Estland.   
Kona, Ave, har akkurat født vårt tredje barn, og er akkurat nå i permisjon. Hennes oppgaver er ellers særlig knyttet til barnearbeid og babysang i Saku, i tillegg til administrasjon.

Det var for å gi litt oversikt, særlig for dere „nye“. Men viktigere er det jo å høre hva som faktisk skjer her i Estland for tiden. Det er aldri kjedelig. Den som vil mye, vil aldri mangle arbeidsoppgaver. Og den evangelisk-lutherske kirka vil mye, det er helt klart. Noe får en også til. De nyplantede menighetene i Mustamäe og Saku vokser jevnt og trutt, og har nå henholdsvis 107 og 85 medlemmer. Så skal det legges til at menighetenes arbeid favner mange flere personer enn de som er døpte medlemmer.

Selv om menighetene i Mustamäe og Saku har sine utfordringer, har det vært mye å glede seg over siden de ble stiftet for henholdsvis seks og fire år siden. Ikke minst gjelder det arbeidet for barn og ungdom. Likevel: Skal man skal snakke om store nyheter de siste to-tre månedene, kommer man ikke utenom kirkebygg.

**Bygginga av kirka i Mustamäe er i gang!**Både menigheten i Mustamäe og Saku drømmer om kirkebygg. Og utrolig nok: Kirkebygget i Mustamäe er i ferd med å reise seg! 14. mars skrev stiftelsen Mustamäe kirkebygg og byggefirmaet Ehitus5ECO under kontrakten. Om alt går bra, kan menigheten feire julegudstjeneste i nytt kirkebygg!!

Den viktigste grunnen til at drømmen i Mustamäe allerede er i ferd med å bli en realitet, er at Tallinn by har tatt et stort ansvar for den økonomiske siden. Byen har nemlig gitt om lag 14 millioner kroner (1,5 mill euro) for at Mustamäe skal få sin kirke! For de som kjenner Estland, er dette kanskje overraskende. Generelt gis det ingen offentlig støtte til trosorganisasjoner her i landet, med mindre de har verneverdige middelalderbygg. Hvorfor så kirke i Mustamäe ? Her handler det om forbønn – og om politikk fram mot valget til høsten: Tallinn by feirer nemlig sitt 100-årsjubileum neste år (før det het byen Reval), og kirkebygget ses på som en gave til esterne i bydelen. I tillegg ser byen verdier i kirkas diakonale arbeid, særlig i forhold til ungdom og fattige. De ser også positivt på mulighetene til å bruke kirkebygget som konsertlokale. Siden byen har det travelt med kirkebygginga, kom gravemaskinene i gang allerede i slutten av mars.

Det er et „men“... Menigheten må samle inn de resterende 4,5 millionene kronene (500 000 euro) som trengs for å få reisverket ferdig. Og det må samles inn innen høsten, ellers står ikke kirka trygg for vind og regn til vinteren. Dessuten må det nevnes at interiøret m.m. i kirkebygget må tas seinere – og vil gi nye kostnader i årene som kommer.

Det er flott at dere alle er med på å støtte misjon i Estland. Gjennom dette støtter dere også kirkebygg i Mustamäe og Saku med et bestemt beløp hvert år (for tiden om lag 90 000 kroner til hver av dem), og det er vi veldig takknemlige for. Tidligere kunne man støtte kirkebygg spesielt, men siden har NMS valgt å forenkle og slå alt sammen til ett prosjekt.

I denne spesielle situasjonen, når mye penger trengs på kort tid, har NMS likevel valgt å opprette et „spesialprosjekt“ på kirkebygg i Mustamäe. Så dersom noen av dere (privatpersoner eller menigheter) ser at dere (i tillegg til menighetsavtalen) har lyst og mulighet til å støtte kirkebygging i Mustamäe spesielt, er det nå mulig: Aksjonen heter „Kirkebygg i Mustamäe“. De som vil gi penger til dette spesielle formålet kan benytte kontonummer 8220 02 85057. Og så må giveren merke gaven med „aksjonsnummer 172703“, slik at NMS vet hva pengene skal gis til.

**Saku kirkemarked**Lørdag 6. mai var hagen utenfor det grønnmalte, gamle bedehuset i Saku fylt opp av folk. Hvor mange som var innom „Saku kirkemarked“ (til støtte for kirkebygging i Saku), vet ingen nøyaktig. Kanskje 400-500 mennesker med stort og smått? En del kom for å selge, enda flere kom for å kjøpe, flere kom som frivillige – i kaféen, ansiktsmaling, musikere, barneopplegg, infoboden, klessalg osv. Og så var det mange andre som kom og solgte sine varer, som var invitert til å gi en andel til kirkebygg. Noen var der mest for å treffe folk og suge inn markedsstemningen i vakkert vårvær. Andre kom for å gjøre „et kupp“. Atter andre forpliktet seg til å gi en bestemt sum til kirkebygg i løpet av året. Hele dagen var det musikk fra scenen.

Hvor mye penger vi fikk inn til kirkebygging på selve arrangement, er i skrivende stund ikke klart. Jeg er overbevist om at vi overgår summen fra i fjor, 15000 kroner, for det var flere mennesker og en buss med pengesterke finner iblant gjestene...:) Likevel er det er klart at dette uansett ikke er rare greiene i forhold til hele kirkebudsjettet, men det viser at her er engasjement. Kirkemarkedet er dessuten et sted der lokale mennesker uten menighetstilknytning møter menigheten som levende ansikter.

Dermed er kanskje det viktigste med kirkemarkedet ikke pengene vi får inn, men at dette i seg selv er et misjonsarrangement, en møteplass mellom mennesker og mennesker – og Gud. Vår nyvalgte menighetsleder Kristiina Seppel (28), leder for arrangementskomitéen, delte i etterkant av markedet denne historien:  
  
„Personlig erfarte jeg flere bønnesvar, alt fra vakkert vær til betydningsfulle møter. Jeg vil gjerne dele historien om ett slikt møte: På markedet trådte det mange mennesker inn i bedehuset for første gang i sitt liv. Noen av dem satt på kirkebenken og nøt stillheten, i ly for markedets larm. En av dem som kom inn, var en gammel dame. Jeg har aldri sett henne før, men med skjelvende hender åpnet dama pengepungen sin og sa at hun riktignok er lutfattig, men at hun ville gjøre en innsats for at kirka i Saku kan bli bygget.

Med tårer i øynene gav hun sine 5 euro. Tårene kom, slik jeg oppfattet det, ikke fordi hun gav fra seg pengene, men fordi at hun merket at dette handler om noe større enn det man kan kjøpe for penger. Jeg ble minnet om historien i Bibelen om enka som kom til tempelet og la to småmynter i tempelkista, verdt noen få øre. Hun gav riktignok lite, men alt hun hadde. Og Jesus sa etterpå at den kvinnen gav mer enn noen annen.  
Jeg sa til den eldre dama at hennes gave var mer verdt enn gull, og at Gud sikkert ville velsigne henne. Møtet beveget oss begge til tårer. Vi klemte hverandre og jeg ønsket henne Guds velsignelse.“

**Et utvalg**  
Det er mye mer vi kunne skrevet om fra våre to menigheter, men denne gangen ble det dette. Om noen ønsker å lese mer om arbeidet på norsk, kan dere for eksempel lese blogger: Ave og min blogg molsterestland.blogspot.com eller bloggen til årets ettåring, Tor Eivind Folden: torinestonia.wordpress.com   
Bloggene oppdateres med ujevne mellomrom.

Apropos ettåringer: Det er fortsatt én ledig plass som ettåring i Estland neste skoleår (2017-2018). Dersom dere, kjære venner i Norge, har en ungdom blant deres egne som er egnet for et års menighetstjeneste i et fremmed land, så nøl ikke med tipse vedkommende! Han eller hun kan ta kontakt med Kristian Mjølsneset i NMSU.

Å være ettåring eller misjonær i Estland er ikke noen ærefull tjeneste, der en kommer ridende fra landsby til landsby og tas imot med glede av hele folket. Menighetene er små i forhold til det totale folketallet, og mange vet ikke engang hva de er til for. Men det er noe som vokser, noe som er på gang, og Jesus minnet jo gang på gang disiplene på at Guds rike alltid begynner i det små. „Himmelriket er likt et sennepsfrø som en mann tok og sådde i åkeren sin. Det er mindre enn noe annet frø, men når det har vokst opp, er det større enn andre hagevekster, så det blir et tre, og himmelens fugler kommer og bygger rede i greinene på det.“ (Matt 13,31-32).

Takk for all forbønn og for at også dere er Guds medarbeidere i misjonsprosjektene her i Estland! Gud velsigne dere!

På vegne av NMS i Estland

Magne Mølster  
magnemo@nms.no